February 2013 – Perdebytjie se nes
Ek wil sommer my hare uitpluk,want ek kry nie reg om foto's te laai nie.Elke keer is daar 'n kennisgewing wat sê dat my fotogrootte die toegelate grootte oorskry.Ek het hulle al kleiner gemaak,maar die probleem bly.Dis SOOO frustrerend,want ek wil verder vertel van ons uitstappie,met foto's.Daarsonder,kan ek dit netsowel los!
Besondere uitstappie deel 1
Min besoekers aan Namibië weet van hierdie interessante roete naby Swakopmund.Plaaslike inwoners en toergidse besoek wel dikwels die area.
Desembermaand het ons die familie uitgeneem op hierdie heerlike daguitstappie.Met 'n viertrekvoertuig (beslis nodig),genoeg water en hope piekniekkos,het ons vroegoggend uit Swakop vertrek op die pad oos in die rigting van Usakos.Iewers draai mens regs van die pad af en ry dan 'n hele ent langs die oorblyfsels van 'n ou treinspoor.Die opvullings,deurgrawings en klipbakens is nog duidelik sigbaar.Dis verstommend dat mense so 'n spoor met hande-arbeid gebou het.
Onderstaande foto's wys duidelik die uitgrawing en die opvulling van die ou spoor.
Die omgewing is hier taamlik plat met interessante woestynplante en koppies.Soos mens egter verder ry,begin die pad heelwat daal en bevind mens jou binnekort tussen geweldige rotskranse in die rivierbedding van die Houtrivier.Dis droog en geweldig warm in die somer en die beste is om maar vroeg te begin.(Vervolg)
Liefde in die natuur
In die natuur gaan dit nie soseer oor liefde soos wat ons as mense ervaar nie,maar eerder om oorlewing.Liefde is 'n emosie wat deel geword het van die menslike psige,soos wat die mens deur eeue ontwikkel het.Dit is waarskynlik 'n voortsetting van die drang om te oorleef,daarom moet jy jou nageslag koester en beskerm en mettertyd (oor baie eeue heen) het hierdie drang verfyn tot wat ons vandag as liefde ken.
Ek plaas vandag se foto van Kwaaitjie en een van sy sorgsame ouers.Ja,hy is nog steeds hier en word steeds gevoer..'n voorbeeld van ware liefde,toewyding of oorlewingsdrang?
Dis nou al die sesde week van liefdevolle versorging.
Vanoggend se veervolkies
Uiteindelik het ek vanoggend die foto gekry,waarvoor ek dae lank soos 'n papparazzi met 'n kamera in my agterplaas rondgehardloop het en arme Kwaaitjie en gesin verpes het! Die knapie is nou op bessies en goggas.Met hierdie gemengde diëet behoort hy seker nou gouer te groei.Ek neem waar dat hy self al bietjie begin pik na insekte.
Gister het vir 'n paar benoude oomblikke gesorg.Ek het gehoor die Janfrederikke gaan verskriklik tekere en Kwaaitjie was doodstil.By nadere ondersoek,sien ek 'n vieslike grys kat in die boom,waar my geveerde vriendjie altyd sit en skreeu.Ek gaan toe soos 'n beserker tekere, dat selfs my nuwe klein hondjies verwoed kef en op hul agterpote staan om hierdie vreemde gedierte te aanskou! Katgoed slaan op vlug en ek dink hy is nou al in die Kaap.
Vanoggend ontdek ek nog 'n kuiken,dié keer 'n rooiborsduifie.Hy is al reg om te vlieg en buite die nes sit 'n tweede enetjie ook vluggerreed.
Dit vibreer van die lewe in my tuin.Oral is akkedissies,geitjies,miere en selfs hommelbye en ander insekte.Dis hierdie klein dingetjies wat die lewe mooi maak!
Pappie bring vir Kwaaitjie 'n lekker sappige oranje bessie!
Kwaaitjie sluk amper vir Mammie in!
Duifie sit gereed om te vlieg!
Ek plaas net gou Kwaaitjie se nuutste foto en ook sommer die eerste een wat ek minder as 'n maand gelede geneem het op die 7de Januarie.'n Mens kan nie glo hoe mooi en vinnig hy gegroei het nie!
Skaars 'n paar dae oud!
Skaars drie weke later.Kyk hoe pragtig lank is sy stert!
Ek wil bitter graag bloggers soos Neander,Katrina en Hysmal se blogs lees,maar weet nie hoe om daar uit te kom nie!Gee asseblief raad julle slimmes!